Bernard Chauly

Bernard Chauly (lahir 1973) merupakan seorang pengarah, penerbit filem dan penulis skrip Malaysia, berasal dari Taiping, Perak dan merupakan adik kepada Bernice Chauly, penulis dan pendidik terkenal. Memulakan kerjaya sinematografi pada 1997, beliau terkenal dengan hasil kerjanya yang mendapat sambutan seperti Gol & Gincu (2005), Goodbye Boys (2006), Pisau Cukur (2009) dan Manisnya Cinta di Cappadoccia (2014). Nur Fazura, Lisa Surihani, Nas-T, Maya Karin, Ashraf Sinclair, Razif Hashim, Sazzy Falak dan Beto Kusyairy antara pelakon-pelakon yang pernah bekerja di bawah arahan beliau.

Kehidupan awal 
Bernard Chauly dilahirkan pada 1973 di Taiping, Perak dan dibesarkan di Georgetown, Pulau Pinang. Bapanya, Surinder Singh berketurunan India Malaysia dan ibunya ialah Loh Siew Yoke (juga dikenali sebagai Jane Chauly) berketurunan Cina Malaysia. Bapanya meninggal dunia sewaktu ibunya mengandungkannya. Bernard mempunyai darah kacukan Cina, India dan Inggeris. Beliau menghadiri Universiti Sains Malaysia (USM) di mana beliau belajar dalam bidang komunikasi, menekuni sosiologi dan antropologi. Beliau juga memiliki minat dalam seni persembahan. Semasa tahun ketiganya di USM, Bernard menjadi mejar filem. Kemudian beliau mendapat biasiswa untuk pergi ke Goldsmiths College, di London, untuk memperoleh ijazah beliau.

Kerjaya 
Bernard memulakan kerjaya filemnya pada 1997 menerusi filem pendek bertajuk Saying Goodbye di mana beliau berkhidmat sebagai penulis, dan filem ini memenangi Video Eksperimental Terbaik di Anugerah Video Malaysia (MVA) 1998.

ia kemudian diikuti oleh satu lagi filem pendek Adam and Steve (2000) yang turut menggunakan khidmat beliau sebagai penulis. Pada 2000, beliau mengarahkan video bertajuk Semangat Insan: Masters of Tradition.

Beliau mengarahkan filem sulungnya menerusi Redfilms, Gol & Gincu yang ditayangkan pada Ogos 2005 lakonan Fazura, Sazzy Falak, Melissa Maureen, Pierre Andre dan Ashraf Sinclair, mengisahkan tentang suka dan duka 8 sekawan yang bergiat aktif dalam sukan futsal, Filem ini melayakkan Bernard menerima pencalonan Pengarah Terbaik dan pelakon utamanya, Fazura menerima pencalonan Pelakon Wanita Terbaik di Festival Filem Malaysia ke-19.

Filem kedua arahan beliau, Goodbye Boys ditayangkan pada 2006 berkisarkan sekumpulan ahli pengakap yang terlibat dalam ekspedisi ke Ulu Kinta, Perak Darul Ridzuan yang berlatarkan pada 1993. Pelakon utamanya ialah Razif Hashim, Nas T Muammar Zar, Farid Ramlee, Jay Eng dan ramai lagi, filem ini juga melancarkan kerjaya Lisa Surihani ke tahap yang tinggi dalam bidang lakonan.

Tiga tahun kemudian, Bernard mengarahkan Pisau Cukur yang ditayangkan pada 5 November 2009 dan menerima pencalonan Anugerah Cipta bagi Filem Komedi Terbaik di Festival Filem Malaysia ke-23. Pada 2010, beliau mengarah dan menulis bersama telefilem drama sejarah Apa Dosaku yang dibintangi oleh Elaine Daly, berdasarkan daripada kisah benar Sybil Kathigasu, seorang jururawat veteran semasa pendudukan Jepun di Tanah Melayu.

Beliau mengarah dan menjadi penerbit eksekutif untuk rancangan dokumentari biografi Datuk Siti Nurhaliza terbitan Red Communications untuk siaran di The History Channel (ASTRO Saluran 555) yang memperincikan kehidupan dan kerjaya penyanyi Datuk Siti Nurhaliza. Ia memulakan tayangan perdana pada 11 Januari 2012 bersempena ulang tahun ke-33 penyanyi itu.

Beliau mengarahkan filem seterusnya, Istanbul Aku Datang! yang dikeluarkan pada 2012 lakonan Tomok, Lisa Surihani dan Beto Kusyairy difilemkan sebahagian besar di Istanbul, Turki. Satu lagi filem arahan beliau, Manisnya Cinta di Cappadocia (2014) lakonan Fazura dan Lisa, juga difilemkan di Turki. Pada 2016, beliau mengarahkan telefilem bertajuk Eropah, Here I Am lakonan Bront Palarae dan Fazura, yang memperlihatkan beliau lari daripada kebiasaan dengan mengangkat krisis pelarian Syria sebagai subjek utama. Ia berkisar mengenai pelarian Syria yang datang dari Turki secara haram dengan menaiki bot dan mereka tiba di bumi Eropah menerusi Pulau Leros.

Pada 2017, beliau mengarah dan menulis telefilem bertajuk Kontena Ana terbitan Wayangworks yang dibintangi oleh Lisa Surihani, yang disifatkan sebagai "persembahan oleh satu wanita".

Kolaborasi 
Bernard mempunyai beberapa pelakon yang berlakon di dalam lebih daripada satu filem arahannya. Nur Fazura ialah pelakon yang kerap bekerjasama dengan beliau, muncul dalam empat filem, sementara Lisa Surihani muncul dalam tiga filem.

Filemografi 
 Saying Goodbye (filem pendek; 1997) — penulis
 Dari Jemapoh Ke Manchester (telefilem; 1998) — pembantu penerbitan
 Adam and Steve (filem pendek; 2000) — penulis
 Semangat Insan: Masters of Tradition (video; 2000) — pengarah
 You Fang Chu Zu (2002) — pelakon
 Filem Room To Let (2002) — pelakon
 Gol & Gincu (2005) — pengarah
 Goodbye Boys (2006) — pengarah
 10 Tahun Sebelum Merdeka (dokumentari; 2007) — penghargaan
 Goda (drama; 2008) — pengarah
 Blogger Boy (drama; 2009) — pengarah
 Pisau Cukur (2009) — pengarah
 Apakah Dosaku (telefilem; 2010) — pengarah, penulis
 Gadis Semasa Sunsilk (drama realiti; 2011) — pengarah
 Siti Nurhaliza (dokumentari; 2012) — pengarah, penerbit eksekutif
 Memberku Hawa (drama; 2012) — pengarah
 Istanbul Aku Datang! (2012) — pengarah
 Manisnya Cinta Di Cappadoccia (2014) — pengarah
 How Sweet Love is in Cappadoccia (2015) — pengarah
 Eropah, Here I Am (telefilem; 2016) — pengarah
 Kontena Ana (telefilem; 2017) — pengarah, olahan bersama Lisa Surihani
 Anak Merdeka (drama; 2017) — 1 episod, penulis, pengarah
 Alamatnya Cinta (drama; 2018) — pengarah

Anugerah 
 Anugerah Lawak Warna 2015 - Pengarah Filem Terbaik (dicalonkan)
 Festival Filem Malaysia ke-27 - Pengarah Terbaik (dicalonkan)
 Anugerah Majlis Pengkritik Filem Kuala Lumpur 2015 - Pengarah Terbaik (dicalonkan)
 Anugerah Lawak Warna 2013 - Lakonlayar Komedi Terbaik (menang)
 Anugerah Lawak Warna 2013 - Pengarah Filem Terbaik (menang)
 Anugerah Majlis Pengkritik Filem Kuala Lumpur 2013 - Pengarah Terbaik (menang)
 Anugerah Skrin 2013 - Lakonlayar Terbaik (dicalonkan)
 Anugerah Skrin 2013 - Pengarah Terbaik (dicalonkan)
 Anugerah Blokbuster 2013 - Anugerah Tuan Direktor Terhebat (dicalonkan)
 Anugerah Blokbuster 2012 - Anugerah Tuan Direktor Terhebat (dicalonkan)
 Festival Filem Malaysia ke-19 - Pengarah Terbaik (dicalonkan)
 Anugerah Skrin 2010 - Lakonlayar Terbaik (dicalonkan)
 Anugerah Skrin 2010 - Pengarah Terbaik (dicalonkan)

Rujukan

Pautan luar 
 

Kelahiran 1973
Orang hidup
Orang dari Pulau Pinang
Pengarah filem Malaysia
Penerbit filem Malaysia
Orang dari Perak
Orang Malaysia berketurunan Inggeris
Orang Malaysia berketurunan Cina
Orang Malaysia berketurunan India
Alumni Universiti Sains Malaysia